અરૂપ ઇતિ પાસે જાતજાતની વાતો કર્યા કરતો. ઇતિ સાંભળે છે કે કેમ તેની પરવા કર્યા સિવાય, ક્યારેક કોઇ વાત તેને સ્પર્શી જશે અને તેને હોંકારો મળશે, કોઇ પ્રતિસાદ મળશે, ભલે ને પછી તે ગમે તેવો નેગેટીવ હોય. એ પછી જોઇ લેવાશે. બસ એકવાર ઇતિની ચેતના પાછી આવે એકવાર ઇતિ તેનો એકરાર સાંભળી લે, સમજી લે પછી તેને જે સજા કરવી હોય તે કરે. તે વિના અરૂપને ચેન પડે તેમ નહોતું. કોઇનું ચેન જાણ્યે અજાણ્યે છીનવી લેનારને કયારેક વહેલુ કે મોડુ બેચેન બન્યે જ છૂટકો થાય ને?